CELEX: 32022R0719
Language: lt
Date: 2022-05-10 00:00:00
Title: Komisijos reglamentas (ES) 2022/719 2022 m. gegužės 10 d. kuriuo atsisakoma leisti vartoti tam tikrus maisto produktų sveikumo teiginius, nesusijusius su susirgimo rizikos mažinimu ir su vaikų vystymusi ir sveikata (Tekstas svarbus EEE)

2022 5 11   
               
               
                  LT
               
               
                  Europos Sąjungos oficialusis leidinys
               
               
                  L 134/1
               
            
         KOMISIJOS REGLAMENTAS (ES) 2022/719
         2022 m. gegužės 10 d.
         kuriuo atsisakoma leisti vartoti tam tikrus maisto produktų sveikumo teiginius, nesusijusius su susirgimo rizikos mažinimu ir su vaikų vystymusi ir sveikata
         (Tekstas svarbus EEE)
         EUROPOS KOMISIJA,
         atsižvelgdama į Sutartį dėl Europos Sąjungos veikimo,
         atsižvelgdama į 2006 m. gruodžio 20 d. Europos Parlamento ir Tarybos reglamentą (EB) Nr. 1924/2006 dėl teiginių apie maisto produktų maistingumą ir sveikatingumą (1), ypač į jo 18 straipsnio 5 dalį,
         kadangi:
         
                     (1)
                  
                  
                     pagal Reglamentą (EB) Nr. 1924/2006 maisto produktų sveikumo teiginiai draudžiami, jeigu jie nėra leisti vartoti Komisijos laikantis to reglamento reikalavimų ir nėra įtraukti į leidžiamų vartoti teiginių sąrašą;
                  
               
                     (2)
                  
                  
                     Reglamente (EB) Nr. 1924/2006 taip pat nustatyta, kad paraiškas leisti vartoti maisto produktų sveikumo teiginius maisto tvarkymo subjektai gali teikti valstybės narės nacionalinei kompetentingai institucijai. Nacionalinė kompetentinga institucija turi perduoti reikalavimus atitinkančias paraiškas Europos maisto saugos tarnybai (toliau – Tarnyba) moksliniam vertinimui atlikti ir Komisijai bei valstybėms narėms susipažinti;
                  
               
                     (3)
                  
                  
                     Tarnyba pateikia nuomonę dėl atitinkamo sveikumo teiginio;
                  
               
                     (4)
                  
                  
                     Komisija, atsižvelgdama į Tarnybos nuomonę, sprendžia dėl leidimo vartoti sveikumo teiginius suteikimo;
                  
               
                     (5)
                  
                  
                     gavus bendrovės „DuPont Nutrition Biosciences ApS“ paraišką, pateiktą pagal Reglamento (EB) Nr. 1924/2006 13 straipsnio 5 dalį, Tarnybos paprašyta pateikti nuomonę dėl sveikumo teiginio, susijusio su Biﬁdobacterium animalis subsp. lactis Bi-07 (Bi-07) vartojimu ir laktozės virškinimo gerinimu (Klausimas Nr. EFSA-Q-2020-00024), mokslinio pagrindimo. Pareiškėjo pasiūlytas teiginys suformuluotas taip: „Bifidobacterium animalis subsp. lactis Bi-07 padeda gerinti laktozės virškinimą asmenims, kurie sunkiai virškina laktozę“;
                  
               
                     (6)
                  
                  
                     Komisija, valstybės narės ir pareiškėjas gavo Tarnybos mokslinę nuomonę (2) dėl to teiginio, kurioje, remiantis pateiktais duomenimis, padaryta išvada, kad tarp Biﬁdobacterium animalis subsp. lactis Bi-07 vartojimo ir teigiamo fiziologinio poveikio (t. y. sutrikusio laktozės virškinimo simptomų sušvelninimo) asmenims, kurie sunkiai virškina laktozę, priežastinio ryšio nėra. Kadangi sveikumo teiginys neatitinka Reglamente (EB) Nr. 1924/2006 nustatytų reikalavimų dėl įtraukimo į Sąjungos leidžiamų vartoti teiginių sąrašą, jo nereikėtų leisti vartoti;
                  
               
                     (7)
                  
                  
                     gavus bendrovės „Tchibo GmbH“ paraišką, pateiktą pagal Reglamento (EB) Nr. 1924/2006 13 straipsnio 5 dalį, Tarnybos paprašyta pateikti nuomonę dėl sveikumo teiginio, susijusio su kavos C21 vartojimu ir DNR apsauga nuo grandinės trūkių (Klausimas Nr. EFSA-Q-2019-00423), mokslinio pagrindimo. Pareiškėjo pasiūlytas teiginys suformuluotas taip: „Reguliarus kavos C21 vartojimas padeda palaikyti kūno ląstelių DNR vientisumą“;
                  
               
                     (8)
                  
                  
                     Komisija, valstybės narės ir pareiškėjas gavo Tarnybos mokslinę nuomonę (3) dėl to teiginio, kurioje, remiantis pateiktais duomenimis, padaryta išvada, kad tarp kavos C21 vartojimo ir DNR apsaugos nuo grandinės trūkių priežastinio ryšio nėra. Kadangi sveikumo teiginys neatitinka Reglamente (EB) Nr. 1924/2006 nustatytų reikalavimų dėl įtraukimo į Sąjungos leidžiamų vartoti teiginių sąrašą, jo nereikėtų leisti vartoti;
                  
               
                     (9)
                  
                  
                     gavus bendrovės „NattoPharma ASA“ paraišką, pateiktą pagal Reglamento (EB) Nr. 1924/2006 13 straipsnio 5 dalį, Tarnybos paprašyta pateikti nuomonę dėl sveikumo teiginio, susijusio su „MenaQ7®“ vartojimu ir arterijų elastingumo palaikymu (Klausimas Nr. EFSA-Q-2019-00229), mokslinio pagrindimo. Pareiškėjo pasiūlytas teiginys suformuluotas taip: „MenaQ7®“, vitaminas K2 (menachinonas-7), mažina arterijų kietėjimą“;
                  
               
                     (10)
                  
                  
                     Komisija, valstybės narės ir pareiškėjas gavo Tarnybos mokslinę nuomonę (4) dėl to teiginio, kurioje, remiantis pateiktais duomenimis, padaryta išvada, kad tarp „MenaQ7®“ vartojimo ir arterijų elastingumo palaikymo priežastinio ryšio nėra. Kadangi sveikumo teiginys neatitinka Reglamente (EB) Nr. 1924/2006 nustatytų reikalavimų dėl įtraukimo į Sąjungos leidžiamų vartoti teiginių sąrašą, jo nereikėtų leisti vartoti;
                  
               
                     (11)
                  
                  
                     priimant šį reglamentą apsvarstytos pagal Reglamento (EB) Nr. 1924/2006 16 straipsnio 6 dalį Komisijos gautos bendrovių „DuPont Nutrition Biosciences ApS“ ir „Tchibo GmbH“ pastabos;
                  
               
                     (12)
                  
                  
                     šiame reglamente nustatytos priemonės atitinka Augalų, gyvūnų, maisto ir pašarų nuolatinio komiteto nuomonę,
                  
               PRIĖMĖ ŠĮ REGLAMENTĄ:
         
            1 straipsnis
            Šio reglamento priede išvardyti sveikumo teiginiai neįtraukiami į Sąjungos leidžiamų vartoti teiginių sąrašą, nustatytą pagal Reglamento (EB) Nr. 1924/2006 13 straipsnio 3 dalį.
         
         
            2 straipsnis
            Šis reglamentas įsigalioja dvidešimtą dieną po jo paskelbimo Europos Sąjungos oficialiajame leidinyje.
         
         
            Šis reglamentas privalomas visas ir tiesiogiai taikomas visose valstybėse narėse.
            Priimta Briuselyje 2022 m. gegužės 10 d.
            
               
                  Komisijos vardu
               
               
                  Pirmininkė
               
               Ursula VON DER LEYEN
            
         
         
            (1)  OL L 404, 2006 12 30, p. 9.
         
            (2)  EFSA Journal 2020; 18(7):6198.
         
            (3)  EFSA Journal 2020; 18(3):6055.
         
            (4)  EFSA Journal 2020; 18(1):5949.
      
      
         
            PRIEDAS
            Atmesti sveikumo teiginiai
            
                        Paraiška ir atitinkamos Reglamento (EB) Nr. 1924/2006 nuostatos
                     
                     
                        Maistinė ar kita medžiaga, maisto produktas ar maisto produkto kategorija
                     
                     
                        Teiginys
                     
                     
                        EFSA nuomonės nuoroda
                     
                  
                        13 straipsnio 5 dalies sveikumo teiginys, kuris grindžiamas naujausiais moksliniais duomenimis ir (arba) prie kurio pridedamas prašymas užtikrinti nuosavybės teise priklausančių duomenų apsaugą
                     
                     
                        
                           Biﬁdobacterium animalis subsp. lactis Bi-07 (Bi-07)
                     
                     
                        
                           Biﬁdobacterium animalis subsp. lactis Bi-07 padeda gerinti laktozės virškinimą asmenims, kurie sunkiai virškina laktozę
                     
                     
                        Q-2020-00024
                     
                  
                        13 straipsnio 5 dalies sveikumo teiginys, kuris grindžiamas naujausiais moksliniais duomenimis ir (arba) prie kurio pridedamas prašymas užtikrinti nuosavybės teise priklausančių duomenų apsaugą
                     
                     
                        Kava C21, grynos arabikos skrudintų pupelių (Coffea arabica L.) mišinys be jokių ne kavos sudedamųjų dalių
                     
                     
                        Reguliarus kavos C21 vartojimas padeda palaikyti kūno ląstelių DNR vientisumą
                     
                     
                        Q-2019-00423
                     
                  
                        13 straipsnio 5 dalies sveikumo teiginys, kuris grindžiamas naujausiais moksliniais duomenimis ir (arba) prie kurio pridedamas prašymas užtikrinti nuosavybės teise priklausančių duomenų apsaugą
                     
                     
                        „MenaQ7®“, vitaminas K2 (menachinonas-7)
                     
                     
                        „MenaQ7®“, vitaminas K2 (menachinonas-7), mažina arterijų kietėjimą
                     
                     
                        Q-2019-00229